 

**בבית הדין הצבאי המחוזי**

**במחוז שיפוטי צפון**

בפני ההרכב: סא"ל חיים בלילטי - אב"ד

רס"ן עידו חזן - שופט

רס"ן חאזם מולא - שופט

**בעניין: התובע הצבאי (ע"י ב"כ, סרן עמית בן שלום)**

**נגד**

**הנאשם: ח/XXX רב"ט ח' ח' (ע"י ב"כ, עו"ד פארס פלאח)**

**הכרעת-דין**

על פי הודאתו, מורשע הנאשם בעבירה של הוצאת נשק מרשות הצבא לפי סעיף 78 לחוק השיפוט הצבאי התשט"ו-1955 ובעבירה של הוצאת רכוש מרשות הצבא לפי סעיף 77(א)(1) לחוק השיפוט הצבאי, בהתאם לכתב האישום המתוקן ולפרטים הנוספים.

**ניתנה היום, כ"ח באב התשפ"ג, 15.08.2023, והודעה בפומבי ובמעמד הצדדים.**

**\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_ \_\_\_\_\_\_\_\_\_\_\_\_**

**שופט אב"ד שופט**

**גזר-דין**

הנאשם הורשע על פי הודאתו בכתב אישום מתוקן במסגרת הסדר טיעון בעבירות של הוצאת נשק מרשות הצבא והוצאת רכוש מרשות הצבא.

על פי כתב האישום המתוקן בין חודש אוגוסט 2022 לחודש נובמבר 2022, הוציא הנאשם מרשות הצבא, במחנות שונים בהם שירת, מאות רבות של קליעי 5.56 מ"מ, 9 קליעי 7.62 מ"מ ו-5 קליעי 5 מ"מ. הנאשם הוציא את מרבית הקליעים לאחר שקיבל לידיו קופסאות ובהן הקליעים לשם מטווחים, הותירם ברשותו ולאחר מכן הוציאם לביתו ושמר אותם בחדרו.

בנוסף, במהלך התקופה האמורה, קיבל הנאשם ממפקדיו ציוד צבאי ובכלל זה ווסט, קסדה, כיסוי לקסדה, בירכיות ומחסניות. הנאשם נטל רכוש צבאי זה לביתו ולאחר מכן קיבל בשנית ציוד צבאי דומה ממפקדיו. גם ציוד זה נטל הנאשם לביתו, לצד ציוד נוסף כגון תיק צבאי, משקפיים צבאיות, תחבושות ו"ברוס" ריק שבו אחסן את הכדורים שהוציא מרשות הצבא. בסך הכול הוציא הנאשם מרשות הצבא, ציוד בשווי אלפי שקלים.

הנאשם התגייס לצה"ל בחודש אוגוסט 2022 ושירת כטען מרכבה בXXX. חקירתו נפתחה בעקבות מידע מודיעיני שהתקבל על הוריו של הנאשם ועקב מציאת האמל"ח בביתו.

הצדדים נקשרו בהסדר טיעון סגור אותו ביקשו כי נאמץ. במסגרת ההסדר שקלו מחד את חומרת העבירות ובפרט את הסיכון הכרוך בהן. עוד שקלו את היות המעשים חוזרים ונשנים. מנגד, שקלו את העובדה שלא נמצאה כל ראיה לקיומו של מניע פלילי בהוצאת האמל"ח, את הודאת הנאשם בעבירות, את שיתוף הפעולה מצידו בחקירה וכן את נסיבותיו האישיות. הוטעם, כי גזר הדין התגבש לאחר הליך גישור פלילי.

ההגנה הוסיפה והציגה שלל ראיות המלמדות על רקעו של הנאשם. במסגרת ראיות ההגנה הונחו בפנינו אסופה של חוות דעת והמלצות בעניינו של הנאשם המתארות תמונה של אדם נורמטיבי וערכי שביקש לבצע שירות צבאי משמעותי ולצעוד בדרכו של אביו ששירת בחיל השריון. מן ההמלצות עולה כי הנאשם אף נטל חלק בפרויקטים התנדבותיים שונים בנעוריו וכי הוא בן למשפחה נורמטיבית ומכובדת (ס/1+ס/3).

עוד למדנו מראיות ההגנה כי מצבה הכלכלי של משפחת הנאשם הידרדר בחודשים שקדמו למעצר הנאשם וכי הידרדרות זו השפיעה לרעה על מצבו הנפשי של הנאשם (ס/2). יצוין, כי XXX טרם הושלם. הנאשם בדברו האחרון הביע צער על מעשיו וסיפר על תוכניותיו לעתיד, ללמוד ולהתקדם.

החומרה הטמונה בעבירה של הוצאת נשק ואמצעי לחימה בכלל זה ברורה מאליה ואין צורך להכביר מילים על אודותיה. חומרה יתירה יש לראות בכך שאין מדובר בכישלון חד פעמי אלא בהוצאת אמל"ח באופן חוזר ונשנה, על פני מספר חודשים, מבסיסים שונים ובהיקף ניכר – מאות רבות של קליעים. מעשים מעין אלו מחייבים ענישה הולמת. הם מגונים ומסוכנים שכן גם בהיעדר כל כוונה פלילית לסחר באמל"ח או להעברתו לידיים אחרות, קיים חשש אינהרנטי שבהגעתו לידיים בלתי מורשות. בשל ההיקף המתרחב של העבירות הקשורות בנשק עמדה הפסיקה על הצורך בהחמרת הענישה של המערבים עצמם בעיסוק בלתי מורשה באמל"ח, לרבות הוצאתו מבין שורות הצבא (ראו למשל: ע/5,6/22 **סמל ישראל נ' התובע הצבאי הראשי** (2022). גם שיקולי הרתעה ראוי שיישקלו בעת גזירת העונש בעבירות של הוצאת נשק בשל המציאות הקשה של השימוש הרחב והאסור בנשק ועל מנת לבער הרע מקרבנו.

מנגד, לא נעלמו מעינינו השיקולים לקולה. אלו הקשורים בנאשם עצמו ובנסיבותיו. התרשמנו כי אכן המדובר במי שנכשל בעבירות חמורות, ועוד הבאנו בחשבון את כישלונו בעבירות של הוצאת רכוש בשווי משמעותי מרשות הצבא. אולם, מכלול ראיות ההגנה מלמד כי מדובר במי שנסיבותיו מבית מורכבות, בפרט בעת האחרונה וכי גם מצבו הנפשי של הנאשם הידרדר על רקע זה, XXX. שקלנו את הודאת הנאשם באשמה ואת החיסכון בזמן השיפוטי, בפרט לאור שיתוף הפעולה של הנאשם בחקירה מתחילה וכן את הצהרת הצדדים שלא עמדה כל ראיה לקיומו של מניע פלילי בבסיס המעשים כגון רצון או צעדים למכירת הכדורים לידי מאן דהו. כמו כן, שקלנו את שלל חוות הדעת מגורמים צבאיים ואזרחיים המכירים את הנאשם ומשפחתו ואשר כתבו בשבחו. כן שקלנו את מכתבה של אימו ובתוך כך את הפגיעה שתיגרם לנאשם ולמשפחתו כתוצאה מהטלת עונש מאסר משמעותי.

באיזון כלל השיקולים מצאנו כי ההסדר אשר גובש לאחר משא ומתן מואץ בעקבות הליך גישור, מצוי בתוך מתחם העונש ההולם ועל כן ראינו לאמצו.

**על הנאשם נגזרים, אפוא, העונשים הבאים:**

1. **חמישה (5) חודשי מאסר לריצוי בפועל, שיימנו החל מיום מעצרו.**
2. **עונש מאסר מותנה בן שניים עשר (12) חודשים למשך שנתיים (2), לבל יעבור עבירות בנשק או עבירה שעניינה הוצאת נשק מרשות הצבא.**
3. **עונש מאסר מותנה בן שלושה (3) חודשים למשך שנתיים (2), לבל יעבור עבירה שעניינה הוצאת רכוש מרשות הצבא.**
4. **הורדה לדרגת טוראי.**

**זכות ערעור כחוק.**

**ניתן היום, כ"ח באב התשפ"ג, 15.08.2023, והודע בפומבי ובמעמד הצדדים.**

\_\_\_\_\_\_\_\_\_\_\_­\_\_ \_\_\_\_\_\_\_\_\_\_\_\_ \_\_\_\_\_\_\_\_\_\_\_\_

שופט אב"ד שופט

**העתק נכון מהמקור  
  
ק' בית הדין**

**נערך על ידי: א.ל**

**בתאריך 24.08.2023**

**חתימת המגיה: סגן שיר בן-ארמון**